
Latvijas Republika

Valmieras NOVADA pašvaldībaS IEPIRKUMA KOMISIJA
Nodokļu maksātāja reģistrācijas kods 90000043403, Lāčplēša iela 2, Valmiera, Valmieras novads, LV-4201

Tālrunis 64210686, e-pasts: iepirkumi@valmierasnovads.lv, www.valmierasnovads.lv

	Konkursa/Iepirkuma dalībnieki



Datums skatāms laika zīmogā. Nr.3.1.1/26/241
Skaidrojums pretendentiem par iepirkumu MAP 2026/007P

Valmieras novada pašvaldības Iepirkuma komisija (turpmāk – Komisija) 31.07.2026. Elektronisko iepirkumu sistēmas e-konkursu apakšsistēmā ir saņēmusi ieinteresētā piegādātāja jautājumus par iepirkumu MAP 2026/007P “Šķēršļu trases izveide Mazsalacā, Valmieras novadā” (turpmāk – Iepirkums).


Komisija sniedz atbildes uz saņemtajiem jautājumiem:


1. jautājums:

Specifikācijā vienlaikus ir norādīta atbilstība gan LVS EN 1176-1 (publiskie rotaļu laukumi bez uzraudzības), gan LVS EN 15567-1+A1 (komerciālie šķēršļu parki ar instruktora klātbūtni). Šie standarti ir paredzēti principāli atšķirīgiem lietošanas apstākļiem. Kā tiks nodrošināta pilnīga atbilstība LVS EN 1176, ja konstrukcija ir veidota pēc komerciālā šķēršļu parka loģikas?
Atbilde:

Komisija paskaidro, ka plānotais objekts atradīsies publiski pieejamā teritorijā bez pastāvīgas uzraudzības, tāpēc visām konstrukcijām primāri ir jābūt drošām un jānodrošina pilnīga atbilstība standartam LVS EN 1176-1 (publiskie rotaļu laukumi). Tā kā konstrukciju vizuālais un funkcionālais risinājums ietver šķēršļu trases elementus, pasūtītājs papildus ir noteicis prasību pēc LVS EN 15567-1+A1 standarta elementiem, lai garantētu pašu konstrukciju un mezglu paaugstinātu izturību un specifisko slodžu noturību. Pilnīga atbilstība LVS EN 1176-1 tiek nodrošināta, projektēšanā un izbūvē ievērojot šajā standartā noteiktos drošības attālumus, kritiena zonu augstumus un brīvās telpas prasības, neatkarīgi no konstrukcijas vizuālās loģikas. 
Paskaidrojam, ka norādītie standarti LVS EN 1176-1 un LVS EN 15567-1+A1 nav savstarpēji pretrunā, bet gan papildina viens otru, nosakot dažādu drošības aspektu ievērošanu atkarībā no konstrukcijas veida un lietošanas apstākļiem. Pasūtītājs uztur tehniskajā specifikācijā noteiktās prasības nemainīgas. 
2. jautājums:

Specifikācijā paredzēta 16 mm poliamīda virve un cinkoti žņaugi. LVS EN 1176 karājošajiem elementiem prasa ievērojami lielāku diametru (parasti 25–45 mm). Turklāt cinkotie žņaugi Latvijas klimatā 2–3 gadu laikā sāk rūsēt. Vai aprūsējušu žņaugu nomaiņa tiks uzskatīta par garantijas defektu un veikta uz piegādātāja rēķina?
Atbilde:

Komisija paskaidro, ka standarts LVS EN 1176 nenosaka universālu aizliegumu izmantot 16 mm diametra virves. Prasība pēc lielāka diametra (25-45 mm) attiecas tikai uz specifiskiem elementiem, kur virve kalpo kā primārais un vienīgais roku satvēriens kāpšanai (lai bērnam būtu ērti to satvert), savukārt 16 mm virves ar tērauda serdi tiek plaši izmantotas tīklu un citu nesošo konstrukciju izbūvē. Pretendentam ir jānodrošina, ka piedāvātie materiāli un to pielietojums konkrētajā konstrukcijā pilnībā atbilst standartam LVS EN 1176 un ražotāja noteiktajām slodzēm. Pasūtītājs uztur Tehniskajā specifikācijā noteiktās prasības materiāliem nemainīgas.

Saskaņā ar iepirkuma līguma projektu, piegādātājam ir jānodrošina tiesību aktiem un Latvijas būvnormatīviem atbilstošu, kvalitatīvu materiālu izmantošana. Karstā cinkojuma elementi (pārklājuma klase atbilstoši vides agresivitātes kategorijai) ir piemēroti ekspluatācijai Latvijas klimatiskajos apstākļos. Jebkura defekta rašanās (tostarp priekšlaicīga korozija), kas saistīta ar neatbilstošu materiālu izvēli, nekvalitatīvu ražošanu vai montāžu, līguma garantijas termiņa ietvaros tiks uzskatīta par garantijas defektu un piegādātājam būs jānovērš par saviem līdzekļiem.
3. jautājums:

Augstspiedienā impregnēti un virpoti skujkoku apaļkoki gandrīz neizbēgami veido garenvirziena plaisas jau pirmajos 1–2 gados. 3. līmeņa inspektori šādas plaisas tipiski vērtē kā vidēju risku un rekomendē elementu nomaiņu. Vai šādas plaisas garantijas laikā tiks uzskatītas par defektu, kas jānovērš uz piegādātāja rēķina?
Atbilde:

Komisija paskaidro, ka saskaņā ar sērijas standartiem LVS EN 1176 un koksnes kā materiāla dabiskajām īpašībām virpotiem skujkoku apaļkokiem žūšanas procesā garenvirziena plaisu veidošanās ir pieļaujama un pati par sevi netiek uzskatīta kā materiāla defekts vai neatbilstība standartam, ja vien tā neietekmē konstrukcijas nestspēju un drošību. Atbilstības novērtēšanas (tostarp 3. līmeņa inspekcijas) laikā konstatētas plaisas tiks vērtētas stingri saskaņā ar standarta LVS EN 1176-1 un LVS EN 1176-7 kritērijiem (piemēram, vērtējot iespiešanās/traumu riskus un konstrukcijas stabilitāti). Plaisas un citi koksnes bojājumi līguma garantijas termiņa ietvaros tiks uzskatīti par garantijas defektu tikai tajos gadījumos, ja tie pārsniedz standartā LVS EN 1176 noteiktos pieļaujamos drošības parametrus, tie radušies nepareizas materiāla izvēles (piemēram, neatbilstošas koksnes šķiras vai nepareiza žāvēšanas/apstrādes procesa pirms impregnēšanas) dēļ vai tie radušies nekvalitatīvas montāžas vai ražošanas brāķa dēļ. Pasūtītājs uztur tehniskajā specifikācijā noteiktās prasības nemainīgas. 

4. jautājums:

Daudzi elementi ir brīvi karājoši un nav savstarpēji stingri fiksēti. Tos ir iespējams novietot bīstamās pozīcijās, radīt galvas iesprūšanas situācijas, kā arī elementi savstarpēji dauzās, bojājas un veido asas šķautnes. Kā tiks nodrošināta atbilstība LVS EN 1176 prasībām par drošu un kontrolētu elementu uzvedību publiskā lietošanā bez uzraudzības?
Atbilde:

Komisija paskaidro, ka standarts LVS EN 1176 neaizliedz kustīgu vai brīvi karājošu elementu izmantošanu publiskos rotaļu laukumos, bet gan nosaka stingrus kritērijus to drošībai (tostarp galvas, kakla un pirkstu iespiešanās risku novēršanai, brīvās telpas un krišanas zonu parametriem). Tehniskajā specifikācijā ietvertie risinājumi un shēmas nosaka objektu funkcionālo un vizuālo ieceri. Pretendentam, izstrādājot konstrukciju detalizētos rasējumus un veicot elementu montāžu, ir jānodrošina, ka visi izmantotie mezgli, stiprinājumi un attālumi starp kustīgajām daļām (gan miera stāvoklī, gan maksimālā kustības amplitūdā) pilnībā atbilst sērijas standarta LVS EN 1176 prasībām. Elementu savstarpēja sadursme vai bīstamu pozīciju ieņemšana ir jānovērš ar pareizu un standartam atbilstošu konstrukciju izvietojumu, drošības attālumu ievērošanu un atbilstošu stiprinājumu izvēli projektēšanas un montāžas posmā. Pirms objekta nodošanas ekspluatācijā tiks veikta neatkarīga sertificēta 3. līmeņa inspekcija, lai pārliecinātos par pilnīgu atbilstību drošības standartiem. Pasūtītājs uztur tehniskajā specifikācijā noteiktās prasības nemainīgas. 

5. jautājums:

Platformas un elementi tiek stiprināti pie dzīviem kokiem. Vai ir veikts un dokumentēts ilgtermiņa novērtējums par koku nestspēju un rīcības plāns gadījumam, kad koks zaudē nestspēju?
Atbilde:

Komisija paskaidro, ka pasūtītājs ir veicis plānotajā teritorijā esošo koku vizuālo un tehnisko novērtējumu, ko veicis sertificēts eksperts. Ekspertīzes atzinums un dati par koku piemērotību konstrukciju montāžai ir iekļauti iepirkuma dokumentācijas sastāvā. Pasūtītājs uztur tehniskajā specifikācijā noteiktās prasības nemainīgas. 

6. jautājums:

Specifikācijā ir paredzēta divu šūpoļu uzstādīšana vai nu uz starp kokiem nospriegotas troses, vai uz starp augošiem kokiem ar frikcijas metodi nostiprinātu metāla siju. Abi risinājumi ir tehniski naivi un neilgtspējīgi, ņemot vērā koku kustību vējā un troses dinamiku, ja tajā tiek iekārti divi svārsta elementi. Kā tieši šī konstrukcija ir paredzēta noturēties ilgtermiņā bez koku bojāšanas un bez konstrukcijas atslābšanas?
Atbilde:

Komisija paskaidro, ka piegādātājam, izstrādājot būvniecības/montāžas dokumentāciju, ir jānodrošina tādu mezglu un amortizācijas risinājumu izveide, kas garantē konstrukcijas ilgtermiņa stabilitāti, novērš trošu atslābšanu un nepieļauj koku mizas vai stumbra bojāšanu saskaņā ar standarta LVS EN 15567-1 prasībām. Pasūtītājs uztur prasības nemainīgas. 

7. jautājums:

Vai pašvaldība reģistrēs šķēršļu parku PTAC pārvaldītajā Publiskie spēļu laukumu reģistrā, kur jābūt informācijai par visiem Latvijā reģistrētiem publiskiem spēļu un rekreācijas laukumiem, to tiesiskajiem valdītājiem un apsaimniekotājiem.

Atbilde:

Komisija paskaidro, ka objekta reģistrācija Patērētāju tiesību aizsardzības centra (PTAC) spēļu un rekreācijas laukumu reģistrā saskaņā ar spēkā esošajiem Ministru kabineta noteikumiem ir pasūtītāja (kā laukuma valdītāja) administratīvais pienākums, kas tiks veikts pēc objekta pieņemšanas ekspluatācijā un visu nepieciešamo atbilstības apliecinājumu (tostarp 3. līmeņa inspekcijas kontroles akta) saņemšanas. Iepirkuma tehniskajā specifikācijā norādīts, ka izpildītājs pirms darbu pieņemšanas - nodošanas akta parakstīšanas organizē pēcuzstādīšanas pārbaudi un rotaļu laukuma reģistrāciju saskaņā ar Ministru kabineta 07.01.2020. noteikumiem Nr. 18 “Spēļu un rekreācijas laukumu drošuma noteikumi”. Ja procesā tiek norādīts uz neatbilstībām, tās jānovērš izpildītājam. Līgumā noteikto darbu pieņemšanas - nodošanas aktu pasūtītājs parakstīs pēc pozitīva pēcuzstādīšanas pārbaudes atzinuma saņemšanas. 
8. jautājums:

Nolikumā noteikts, ka līguma slēgšanas tiesības tiek piešķirtas tikai pēc zemākās cenas kritērija. Ņemot vērā, ka tehniskajā specifikācijā paredzētie materiāli un risinājumi (impregnēti virpoti apaļkoki, cinkoti žņaugi, stiprināšana pie dzīviem kokiem) jau pēc 2–4 gadiem rada vidēja riska defektus un paaugstinātas uzturēšanas izmaksas, lūdzam skaidrot:

Kā Pasūtītājs nodrošina, ka zemākās cenas piedāvājums vienlaikus atbilst ilgtermiņa drošības, izturības un saprātīgu uzturēšanas izmaksu prasībām, kas izriet gan no LVS EN 1176, gan no līdzdalības budžeta projektu ilgtspējas principiem?
Atbilde:

Komisija paskaidro, ka piedāvājuma izvēles kritērijs "zemākā cena" ir noteikts saskaņā ar Publisko iepirkumu likuma regulējumu. Objektam nepieciešamais kvalitātes, drošības, izturības un ilgtspējas līmenis ir pilnībā definēts tehniskajā specifikācijā un iepirkuma nolikumā kā minimālās obligātās prasības, kas ir saistošas ikvienam pretendentam. Zemākās cenas kritērijs nosaka, ka līguma slēgšanas tiesības iegūs tas pretendents, kurš spēj piedāvāt pasūtītāja definēto prasību un standartu (tostarp LVS EN 1176 un LVS EN 15567) izpildi par zemāko cenu. 

Komisija norāda, ka Iepirkuma tehniskā specifikācija netiks mainīta, tā paliek esošajā redakcijā, pasūtītājs uztur prasības nemainīgas. 

Gatavojot piedāvājumu Iepirkumam MAP 2026/007P “Šķēršļu trases izveide Mazsalacā, Valmieras novadā”, pretendentiem jāņem vērā atbildēs sniegtie skaidrojumi.
Komisijas priekšsēdētājs

